Nous Jehans, cuens de Bourgoigne et sires de Salins, faisons savoir à touz ces qui verront ces presentes lettres que nous avons volu et ordené en nostre derreeinne volunté que cils qui ont riens en nostre puis de Salins, qui ne sunt de l’acort que nous feismes à acons de ces de la vile de Salins, que il soient à cel acort, et qu’il preignent ansi come cilz qui de l’acort sunt. Et volons et comandons que de nostre rente de Salins, que l’on doint à nostre maignie pour lour servise, tanque à trois cenz livres, à regart nostre nevour le seignour de Monfacon, et de ces CCC livres l’on doint à Hugonete, fille mons. Jacon de Nasey, quarante livres pour li marier. Après, donons et outroions à l’iglise de Chestel-Challon nostre partie dou banc d’aost de Lahons; et nostre hoir, qui Chestel-Challon tanront, tiennent et gardoient à ladite yglise toutes les lettres que de nous a. Après, volons et comandons que nostre hoir quitoient et donoient à l’yglise de Baume demies nostres vignes de Crest et de Sincins; et volons que nostre hoir emendoient les domaiges que nous avons fait à Blaterens à seignour de Ruffey et à ces cui fait les avons. Et volons et comandons que ce que messires Girars d’Aresche et Defli, sa fame, proveront que nous tenons de lour heritaige, qu’il lour soit rendu. Et est à savoir que nous avons doné, outroié et baillié à noz enfant, que nous avons de la contesse Lore, en acressement de lour partie, toute nostre vasselemente d’argent, en quelque leu que elle soit, et noz eniaux et noz pierres, noz joiaux et noz gaiges d’argent que nostre nies li sires de Monfacon a en gaige de nous, pour cenz et cinquante livres. Et avons doné et outroié à Marguerite, nostre fille, que nous avons de la contesse Lore, pour li marier, doux cenz et cinquante livrées de terre que nous avions ou puis de Salins des six cenz livrées de terre que nous avions retenuz es doux mille livrées de rente qui sunt en la partie Hugue, conte de Bourgoigne, nostre fil. Et volons et comandons que, tantost après nostre decès, nostre honoraubles peres Vuillames, par la grace de Deu arcevesque de Besançon, et Hugues, cuens de Bourgoigne, nostre fil, preignent trois mille livres sus nostre rente de Salins, c’est à savoir sus la partie es hoirs que nous avons de Mahaut, nostre premiere fame, mil livres, et sus les hoirs que nous avons de Ysabel, nostre seconde fame, mil livres, et sur les hoirs que nous avons de dame Lore, nostre tierce femme, mil livres, pour emender noz clains; et se plus montoient nostre clains, le sorplus paoient et emendoient nostre hoir selon ce que il partent. Et volons que ce vaille comme nostre derreinne volunté. En tesmoing de ces choses, nous avons mis nostre seal pendant en ces lettres. Ce fut fait le mardi après la nativité Nostre Dame, l’an de l’incarnation Nostre Signour qui corroit par mil doux cenz sexante et trois.